ועדת הכספים, כנסת 23, פרוטוקול מספר 19, 2020-04-06 17:30

עודד פורר: שלום רב, אני מתכבד לפתוח את הישיבה.

עודד פורר: על סדר-היום: אישור בדבר העמדת סכום ערבות נוסף לקרן הסיוע הייעודית לעסקים בשל התפשטות נגיף הקורונה.

עודד פורר: החשב הכללי יתחיל, וארצה שיענה על השאלות כי יש המון תלונות על הקרן שאישרנו לפני שבועיים, ואשמח לקבל נתונים, כי לא קיבלנו עד עכשיו נתונים.

עודד פורר: רוני, בבקשה.

רוני חזקיהו: תודה רבה.

רוני חזקיהו: אני מודה לכולם על הנוכחות ועל ההקשבה.

רוני חזקיהו: באנו לבקש להגדיל את הקרן ב-8 מיליארד מהסכום שהיה לפני כן.

רוני חזקיהו: אנחנו נצטרך לבוא כבר בשבוע הבא, אולי אחרי החג, נבקש להגדיל אותה עוד, ואסביר למה.

רוני חזקיהו: קודם כל, מאז שחתמנו הסכמים עם הבנקים על הקרן המעודכנת, אחרי שהורדנו את הבירוקרטיה, פישטנו תהליכים והודענו על תשלום וכן הלאה, כל הדברים שדיווחנו לכם בישיבה הקודמת, ב-30.3, באותו רגע, דברים שהבנקים חתמו ב-12:00 בצהריים על ההסכמים, מאותו רגע כל הבקשות שחיכו בצנרת התפרצו קדימה, ותוך יומיים קיבלנו 18,000 בקשות לתוך הבנקים בצורה הכי מהירה – באתר, בקליק אחד.

רוני חזקיהו: הלקוחות קיבלו הודעה שהבקשה הגיעה ונקלטה.

רוני חזקיהו: נכון להבוקר או לאתמול הבקשות הגיעו כבר ל-33,000 בקשות שהוגשו.

רוני חזקיהו: בטח היום הצטברו עוד.

רוני חזקיהו: חלקן זה הבקשות שאושרו בהתחלה, סדר גודל של 3,800, שהועברו עוד לפני השינוי, ומייד אחרי השינוי נוספו עוד כ-27,000, כך שנכון להבוקר – לא כולל היום – יש לנו 33,770 בקשות.

רוני חזקיהו: סך הכול אנחנו מדברים על בקשה ממוצעת של כ-600,000 שקל, כלומר במצטבר יש לנו 20 מיליארד שקל בקשות.

רוני חזקיהו: כמובן, הן לא ממוינות, לא מטויבות.

רוני חזקיהו: כמובן, הן לא מאושרות.

רוני חזקיהו: צריך בימים הקרובים לראות איך יהיה תהליך האישור בבנקים.

רוני חזקיהו: נתחיל לראות את האישורים הראשונים.

רוני חזקיהו: כרגע יש לנו בקשות מאושרות של 75 בקשות מאושרות בסדר גודל של 33 מיליון שקל.

רוני חזקיהו: זו ההתחלה.

רוני חזקיהו: היום אמורה להגיע המסה השנייה בסדר גודל שתשקף את הגידול במספר הבקשות עד כה.

רוני חזקיהו: פעם אחת, מבחינת הלקוחות, המוצר הזה והבירוקרטיה, שחיסלנו בדרך, כולל זה שביטלנו את הגופים המלווים ושפישטנו את התהליכים - נותנת את תוצאותיה בצד של הלקוח.

רוני חזקיהו: בצד הלקוחות הצינורות נפתחו, והבקשות זורמות.

רוני חזקיהו: אנחנו מצפים שזה יגדל – אולי לא באותו בקצב, כי בכל זאת אנחנו מכסים חלק גדול מהצרכים.

רוני חזקיהו: לגבי הצד שלנו והבנקים – גם משיחות שעשינו עם הבנקים – אנחנו מצפים שהבנקים יתחילו להרים את המשימה הזו ולהתקדם קדימה.

רוני חזקיהו: אנחנו קשובים כל הזמן לטענות ולהערות שיש גם מצד הלקוחות וגם מצד הבנקים וגם בכלל מכל מיני אנשים שיוצרים אתנו קשר – לא תמיד אנחנו עונים, אבל אנחנו שומעים.

רוני חזקיהו: אני רוצה לדבר על כמה בעיות שמטפלים בהן כרגע, בנוסף למה שאמרנו עד כה.

רוני חזקיהו: קודם כל, יש העניין ש 8%.

רוני חזקיהו: אנחנו מתחילים לקבל ריקושטים בעניין ה-8% הון חוזר ללקוחות שנפגעו מהקורונה, שאולי זה לא מספיק.

רוני חזקיהו: אנחנו הולכים להודיע כבר מחר בבוקר לבנקים, ברגע שנעביר את זה פה בתהליכי אישור עוד הלילה בתוך האוצר, שאנחנו מגדילים את המכסה ב-8%, כלומר 16% מהמחזור.

רוני חזקיהו: כלומר כרגע אנחנו מדברים על מצב שבו אנחנו מכפילים את הפוטנציאל של הלקוח, שבמידה שנפגע מהקורונה, צורכי ההון החוזר שלו הם כאלה שמצדיקים את העניין, אנחנו רוצים להגדיל.

רוני חזקיהו: כרגע אנחנו מדברים פה על הקטנים, כי בגדולים יש לנו מקסימום של 20 מיליון ואנחנו לא רואים שם בעיה.

רוני חזקיהו: ככל שנצטרך, נפעל גם שם.

רוני חזקיהו: זה מענה לדרישה, כי הבנקים אמורים לתת צורכי הון חוזר.

רוני חזקיהו: ככל שהמשבר הזה נמשך, צורכי ההון החוזר עולים, ולכן אנחנו מגדילים בשלב זה.

רוני חזקיהו: אנחנו קשובים וגמישים.

רוני חזקיהו: ככל שנצטרך, ניתן תשובות גם בהמשך.

רוני חזקיהו: זמני הטיפול של הבנקים: מאחר שביטלנו את הגופים הגדולים, עדיין יש הוועדה שאחרי האישור של הבנקים צריכה להביא את זה לאישור או חתימה סופית שלנו בעניין הזה, פתחנו מסלול ירוק שהוא עד 350,000 שקל הלוואה – לא צריך.

רוני חזקיהו: אנחנו מגדילים כעת את המסלול הזה ל-500,000.

רוני חזקיהו: ככל שנצטרך, נמשיך להגדיל.

רוני חזקיהו: אנחנו מקבלים את הדברים האלה כצורי בנק וצורכי לקוחות, ונותנים מענה מיידי.

רוני חזקיהו: זו בעיה שנייה שצצה.

רוני חזקיהו: היא בטיפול.

רוני חזקיהו: מחר בבוקר יינתנו תשובות בעניין.

רוני חזקיהו: אנחנו מדברים על רמות מינוף.

רוני חזקיהו: עלינו ברמות האלה מרמה של 8% ל-10%, 12%, 15% - הכול לפי בקשות שבאו בעיקר מהבנקים בעניין הזה.

רוני חזקיהו: בהתאם לבקשות העלינו את רמת המינוף ל-15%.

רוני חזקיהו: אנחנו עוקבים אחר האישורים.

רוני חזקיהו: ככל שנידרש, ייתכן שללקוחות שלא יעברו את המחסומים האלה נצטרך לפתוח קטן מיוחדת עם רמת מינוף הרבה יותר גבוהה.

רוני חזקיהו: אנחנו רוצים לראות מה קורה.

רוני חזקיהו: צריכים לחכות שבוע או שבועיים מקסימום כדי לתת למערכת לראות, איך היא מטפלת בכמות הבקשות ומה אחוז הבקשות המאושרות בעניין הזה.

רוני חזקיהו: ככל שהבקשות המאושרות לא עונות על צורכי המשק ואנחנו חושבים שצריך לעשות משהו נוסף – הנה דוגמה לנושא הזה, שגם כן אנחנו בוחנים אותו.

רוני חזקיהו: אנחנו מכינים.

רוני חזקיהו: גם עם זה אנחנו כמובן נבוא לוועדה.

רוני חזקיהו: מעבר לכך, יש דרישה לקרן להיי טק, שגם לה אנחנו בונים מסלול מיוחד בעניין הזה.

רוני חזקיהו: אנחנו מדברים על סטודנטים – גם זה בשיתוף עם המל"ג, מנסים לבנות קרן נוספת, בעיקר לסטודנטים במצוקה או משהו – קרן סיוע לסטודנטים שקיימת – אנו רוצים להרחיב אותה.

רוני חזקיהו: אני רוצה להוסיף – קרן לעסקים גדולים.

רוני חזקיהו: בעצם כבר סיימנו את הדו-שיח בתוך האוצר ודו-שיח עם הגורמים שמייצגים את העסקים הגדולים ודו-שיח עם המערכת הבנקאית.

רוני חזקיהו: אנחנו כבר ערוכים להביא לאישור – זה נמצא בחתימות בתוך האוצר.

רוני חזקיהו: הבקשה לוועדה, ליצור קרן לעסקים גדולים בהיקף של 6 מיליארד בשלב ראשון, שתוכל לתת מענה לעסקים.

רוני חזקיהו: אנחנו בקרן הזה בשלב זה, כפי שאנו רואים לנכון, לאור הבקשות שבאו אלינו מצד כל הגורמים שנוגעים בנושא, אנחנו לא מגבילים את התקרה בשלב זה אלא מ-400 מיליון וצפונה, כלומר בקרן החדשה ניתן אשראי לעסקים גדולים, 400 מיליון שקל וצפונה.

רוני חזקיהו: תהיה תקרה להלוואה, אבל לא תהיה תקרה בהגבלה של מחסור לעסקים, כי זה ייתן מענה גם לעסקים גדולים שנפגעו.

רוני חזקיהו: אני חושב שזה יפתור חלק לא קטן מהבעיות שעלו בשבוע שבועיים האחרונים, שאנחנו בוחנים את הצורך בהקמת קרן לעסקים גדולים.

רוני חזקיהו: עד כאן דבריי.

רוני חזקיהו: אשמח לשאלות.

עודד פורר: חברת הכנסת שטרית.

קטי קטרין שטרית: הגיע לידיעתי, רוני, שהבנקים מקשים מאוד לגבי האנשים שמגישים את הבקשה למענק.

קטי קטרין שטרית: יש ביקורת בנושא שלכם או פיקוח?

קטי קטרין שטרית: הסיבה היא, שאין להם כוח אדם שמטפל בפניות, ולכן הם מסרבים.

קטי קטרין שטרית: מגישים להם הודעה שלילית לפני בכלל שהם בודקים אם אכן הם ראויים למענק.

קטי קטרין שטרית: שמעתם?

קטי קטרין שטרית: הגיעו אליכם תלונות?

קטי קטרין שטרית: והאם אתם מתכוונים לעשות משהו בנידון?

עודד פורר: תודה.

עודד פורר: חבר הכנסת עוזי דיין.

עוזי דיין: ביקשתי להעלות נקודה שלא קשורה ישירות לכאן, כשהוחלט על 500 לכל ילד.

עודד פורר: אני מציע שתעשה את זה בדיון הבא, על החוק.

עודד פורר: חבר הכנסת טיבי.

אחמד טיבי: תודה, אדוני.

אחמד טיבי: אני רוצה לשאול את השאלות ששאלתי בבוקר, ולא נענו.

עודד פורר: בחלקן נענו.

אחמד טיבי: לא ענה, לגבי קרן ההלוואות.

אחמד טיבי: האם אני יכול לקבל ממך מידע, רוני, כמה ממגישי הבקשות להלוואה הם אזרחים ערבים?

אחמד טיבי: שתיים, כמה מהבקשות שאושרו הן בקשות מהישובים הערביים?

אחמד טיבי: שלוש, אנחנו ממליצים על קביעת יעד של 15% מההלוואות לבעלי עסקים הערבים נוכח המצב העגום במיוחד של האשראי בחברה הערבית.

אחמד טיבי: ארבע, הגמשת הקריטריונים במתן הלוואה לצורך הגעה ליעד – למשל, לא להתחשב ב- - - ישנים מעבר לשלוש שנים.

אחמד טיבי: צמצום דרישה לביטחונות ושעבוד הציוד של בית העסק והתניית מתן הלוואה בקבלת שירותי ציוד וליווי של מעוף.

אחמד טיבי: חמש, הנגשת הבקשות, כלומר מילוי בשפה הערבית, קו נטוי מתן מענה טלפוני בערבית.

אחמד טיבי: חשוב לנו לקבל את המידע הזה.

אחמד טיבי: אלה השאלות שאני נשאל הכי הרבה.

עודד פורר: תודה.

עודד פורר: איתן מדמון, מנכ"ל איגוד הבנקים.

עודד פורר: אני עושה שילוב בין חברי הכנסת לאורחים מבחוץ.

עודד פורר: בבקשה.

איתן מדמון: קודם כל, אני רוצה כמה נקודות גם לחדד דברים שרוני אמר, נחזק ונדגיש.

איתן מדמון: אחת, אני רוצה שמערכת הקשר והקשב שלכם אתנו תהיה הרבה יותר רציפה, מהירה ומיידית, כי צפות בעיות נקודתיות, שחייבות פתרון ברמה כזו או אחרת.

איתן מדמון: אדגיש כמה מהן: אחת, לגבי האמירה שבקשות נדחות כתוצאה ממערכות הזמנים - במערכת הבנקאית לא רוצה לבצע דחיות בגלל לוחות זמנים, אבל חייבים להבין שאנחנו כבר ב-35,000 בקשות.

איתן מדמון: לדעתי עד מחר, ערב פסח, נהיה קרוב ל-40,000.

איתן מדמון: אלה מספרים דמיוניים.

איתן מדמון: מי שחושב שב-15% ובערך 30% כוח אדם בסניפים - נתקשה.

איתן מדמון: לא נוכל – אין שום סרט שהמערכת הבנקאית תדע להתמודד עם כזה סדר גודל של בקשות.

איתן מדמון: בפרקי זמן שנקבעו בהסכמים התרענו.

איתן מדמון: האוצר יודע מזה.

איתן מדמון: נעשה את המיטב, נשתדל.

איתן מדמון: אנחנו- - - בקשות כי לא יכולים לעמוד בלוחות הזמנים.

איתן מדמון: ההגדלה של ההון החוזר ל-19% מהמחזור – יש להבין – נכון להיום כל בנק עם 350 מיליון שקל – אנחנו מגדילים עכשיו, אבל אלה מספרים שנגמרים בשנייה אחת עם עסקים גדולים.

איתן מדמון: הקרן הזו עד 400 מיליון שקל מחזור, ועסקים שמוגדרים כגדולים, בקרן הזאת, זה תוך שנייה גומר את החלק של ה-50% שמתייחס לחברות הגדולות לעומת עשרות אלפי בקשות שנמצאות בצד השני של העסקים הקטנים.

איתן מדמון: שם התהליך הרבה יותר מורכב ומסורבל.

איתן מדמון: זה עסקים קטנים.

איתן מדמון: זה לא עסק גדול שמגיע מסודר עם כל החומר.

איתן מדמון: יש להבין שיהיה פה פער גדול.

עודד פורר: אבל תלכו תמיד לצד הקל, ולאשר קודם לעסקים הבינוניים, שגם מבחינת סיכון, הסיכון שלהם נמוך יותר.

עודד פורר: אבקש מרוני להתייחס – האם לא מבקשים מכם לעשות חלוקה, כלומר אפילו להגדיל את ה-15% השתתפות מדינה ל-25%, 30% בעסקים קטנים לפחות כדי שכן יהיה לכם אינסנטיב לגשת אליהם?

איתן מדמון: אתייחס לזה, אבל לפני כן – האוצר כבר חשב על זה, ולכן הגדיר שחצי מהקרן תלך למטה כלפי העסקים הקטנים.

איתן מדמון: גם הבנקים – נכון שהם עסקים בסיכון יותר גבוה.

איתן מדמון: מצד שני, האינטרס שלנו להביא אותם למצב שהסיכון יהיה יותר נמוך.

איתן מדמון: אנחנו בבואה של המשק.

איתן מדמון: עסקים ייפלו – אנחנו ניפול.

איתן מדמון: אנחנו נהיה בחדלות פירעון – הכיסוי של הקרן הוא לא 100%.

איתן מדמון: בסך הכול 15%.

איתן מדמון: צריכים לדעת לנהל את התהליך הזה כך שאנחנו כן נותנים גם מענה לעסקים הקטנים.

איתן מדמון: הם חשובים לנו לא פחות.

איתן מדמון: הגדולים יכולים גם לחכות קצת מבחינת לוחות הזמנים.

איתן מדמון: הקטנים הרבה יותר קריטיים.

איתן מדמון: יש לזכור זאת – הכסף של הגדולים ייגמר בשניות.

איתן מדמון: 350 מיליון – תעשה את המכפלות.

איתן מדמון: זה עשרה לקוחות יכולים לגמור את זה תוך שנייה.

איתן מדמון: החלק של הקטנים הרבה יותר מורכב ובעייתי מבחינת לוחות הזמנים.

איתן מדמון: הבנקים שואלים אותנו כבר היום איך אנחנו מנהלים את ה-50% האלה.

איתן מדמון: אני יודע שגם פנו אליכם.

איתן מדמון: אני ממש מבקש שתהיו קשובים אלינו ותיתנו לנו מענה ותיצרו אתנו קשר.

איתן מדמון: אנחנו יוצרים אתכם קשר כל הזמן, שפרק הזמן שאתם עונים לנו יהיה מהיר כי יש בעיות ויש להבין אותן ולטייב אותן בכל רגע נתון.

איתן מדמון: גם בבירוקרטיה אנחנו רוצים לשנות דברים.

איתן מדמון: יש פה כמה בעיות.

איתן מדמון: מצד אחד, הקלנו.

איתן מדמון: מצד שני, ההקלה הזו מקשה על התהליך.

איתן מדמון: דיברנו על זה בבוקר.

איתן מדמון: המנכ"לים דיברו אתכם עם כחלון.

איתן מדמון: היושב-ראש, הנושא של עסקים ברמת סיכון יותר גבוהה - אני יודע שהאוצר קשוב לכך.

איתן מדמון: אני מקווה שתוקם קרן יותר נקודתית ונכונה לטובת עסקים שרמת העסקים שלהם לא מתאימה ל-15% כיסוי הזה והם ייפלו מהקרן הזו.

איתן מדמון: אנחנו מבינים שאי-אפשר לפלוט אותם.

איתן מדמון: גם האוצר מבין את זה.

איתן מדמון: אנחנו רוצים כן לעזור להם.

איתן מדמון: התהליך הזה אולי קצת מסורבל ולוקח יותר זמן, אך מצד שני, מבחינת הקצאת המשאבים של המדינה, יותר נכון לחלק גם את העסקים הקטנים לכאלה שברמת סיכון של 15% הבנקים יכולים לטפל בהם וכאלה שיצטרכו רמת כיסוי יותר גבוהה ויקבלו קרן אחרת עם מענה אחר.

איתן מדמון: שר האוצר היום הכריז בעקבות השיחה שהיתה עם המנכ"לים של הבנקים.

איתן מדמון: אני מקווה מאוד שהאוצר יקיים את זה מהר.

איתן מדמון: רוני, היכולת שלכם להיות בכל רגע נתון קשובים גם לבעיות וגם לשינויים היא סופר קריטית באתגר המטורף הזה, שלדעתי, יגיע ל-40,000 מחר בפרקי זמן שיש לנו פסח בפתח ויש לנו קורונה.

איתן מדמון: אנחנו אפילו לא יודעים לאן אנחנו הולכים אחרי פסח – זה ממש לא ברור, בניגוד למה שכולם חושבים.

קטי קטרין שטרית: תתייחס בבקשה לטענה, שהבנקים לא בודקים כל פנייה ופנייה, ומסרבים לפניות בגלל חוסר בכוח אדם.

קטי קטרין שטרית: זו טענה קשה.

איתן מדמון: בראשית דבריי התייחסתי לכך.

איתן מדמון: האוצר יודע אתנו, שלוחות הזמנים הללו לא יהיו ישימים.

איתן מדמון: אני אומר זאת חד-משמעית.

איתן מדמון: אנו כבנקים האינטרס שלנו, לטפל בכל לקוח ולא לדחות לקוחות מסיבות של לוחות זמנים.

איתן מדמון: זה הדבר הכי מטופש שנוכל לעשות.

איתן מדמון: אנו רוצים את הלקוחות האלה שיתייצבו מבחינה עסקית.

איתן מדמון: זה גם האינטרס של האוצר.

איתן מדמון: יכול להיות שעם הזמן נגיע למסקנות שצריך לשנות משהו בתוך התהליך.

עודד פורר: תודה.

עודד פורר: חבר הכנסת שלמה קרעי.

שלמה קרעי: תודה, אדוני היושב-ראש.

שלמה קרעי: ראשית, יש לקוחות שקיבלו היום תשובה מהעסקי של בנק מזרחי שנגמר הכסף.

שלמה קרעי: העבירו אליי פניות כאלה.

שלמה קרעי: האם בהתאם להנחיות החדשות של החשב, מגדילים את הכסף?

שלמה קרעי: הבנקים כבר לא ישיבו תשובות כאלה?

שלמה קרעי: האם מטפלים בנושא כזה?

שלמה קרעי: שתיים, לגבי ערבות מדינה, 15% של הערבות.

שלמה קרעי: האם זה ערבות רק על הלוואת שניתנו בפועל או ערבות על הסכום הכולל שהבנקים יכולים לתת?

שלמה קרעי: זה חשוב כדי לראות האם לבנקים יש אינטרס להגדיל ולהגיע למקסימום או הפוך - להישאר כמה שיותר נמוך ולהיות מכוסים על-ידי מה שהמדינה נותנת להם?

שלמה קרעי: ולגבי הריביות, אני מבין שמדובר בפריים פלוס 1.5%.

שלמה קרעי: האם אנחנו עוקבים, האם בהסכם יש נתונים לגבי הריביות האלה או נותנים לבנקים לתמחר את הריביות בהתאם לרמת הסיכון, ואם נותנים ערבויות, אולי כדאי כן להתערב ולהגביל ברמה מסוימת.

עודד פורר: תודה.

עודד פורר: רוני, בבקשה.

רוני חזקיהו: תודה על השאלות.

רוני חזקיהו: קיבלתי את ההתייחסות של מדמון לגבי השאלה של חברת הכנסת שטרית – אני לא מכיר מקרים שבהם הבנקים דוחים בגלל לחץ כוח אדם.

קרן ברק: זה קורה כל הזמן.

קרן ברק: זה כל אחד.

קרן ברק: שולחים אחד לשני לשלישי.

רוני חזקיהו: שאלת אם אני מכיר.

רוני חזקיהו: אני לא מכיר את זה.

רוני חזקיהו: שמעתם גם את התגובה של איגוד הבנקים.

רוני חזקיהו: אנחנו נבדוק ונוודא, כי אנחנו גם רואים את הדחיות ולא רק את האישורים.

רוני חזקיהו: לגבי התייחסות חבר הכנסת טיבי, יש לנו בעיה עם המידע.

רוני חזקיהו: האפשרות שלי לתת מידע לגבי המגזר הערבי זה לגבי ישובים - אין לי לגבי אנשים ספציפיים, אם הוא במגזר כזה או אחר, אלא לגבי ישובים עצמם.

רוני חזקיהו: אוכל להעביר נתונים לגבי ישובים – כמה אשראי ניתן מהקרן בישובים כאלה ואחרים.

אחמד טיבי: מתי תוכל להעביר את זה?

עודד פורר: אני מציע שתעביר את זה בכתב לוועדה, והוועדה תפיץ את זה לחברי הכנסת.

רוני חזקיהו: נעביר לכם.

רוני חזקיהו: באופן כללי, אתם מוזמנים להגיש בקשות, כל המגזרים, כולל המגזר הערבי, כמה שתרצו.

רוני חזקיהו: אנחנו לא מגבילים את זה לא ב-10%, לא ב-15%, לא ב-20%.

רוני חזקיהו: נשמח שהחלק הזה יהיה גדול ככל האפשר.

רוני חזקיהו: לגבי הקריטריונים והדברים האחרים שהזכרת, לגבי הגמשת ביטחונות, ייעוץ, מענה טלפוני וכן הלאה – זה במגרש של הבנקים.

רוני חזקיהו: נעביר את המסר הזה לבנק ישראל, הפיקוח על הבנקים, ונבקש שייתנו מענה, כי המענה הזה הוא הבנקים.

רוני חזקיהו: זה לא אצלנו.

רוני חזקיהו: אנחנו לא מקבלים את הבקשה אלא הבנק.

רוני חזקיהו: לגבי מה שאמר מדמון – אני שמח, קודם כל, ומקווה שנוכל לספק את התקשורת הנכונה ולענות על כל דבר.

רוני חזקיהו: בזכות הפידבק שאנחנו מקבלים אנחנו כל הזמן משפרים את התנאים ובוחנים שיפורים נוספים.

רוני חזקיהו: זה לא הכול, זה כל מה שאמרנו בעניין.

רוני חזקיהו: אין בעיה של מכסות.

רוני חזקיהו: לכן באנו היום לוועדה.

רוני חזקיהו: אני מקווה שהוועדה הזו תאשר את ההגדלה.

רוני חזקיהו: באופן אוטומטי כשבנק מגיע למכסה שלו, אוטומטית אנחנו מגדילים לו את המכסה.

רוני חזקיהו: בנק שלא ינצל – ואני יודע שיש בנקים שיותר קשים ושפחות קשים – ניקח מהמכסה שלו, ונעביר לבנק אחר.

רוני חזקיהו: אין לנו בעיה במכסות.

רוני חזקיהו: אנחנו ערוכים ומוכנים עם מכסות נוספות.

רוני חזקיהו: כל מי שיגיע למכסה, באותו רגע שיתקרב למכסה, נזרים מייד מכסה נוספת.

רוני חזקיהו: לא תהיה בעיה של מכסות בעניין.

רוני חזקיהו: אני מדבר יום-יום עם המערכת הבנקאית ברמה יומית, גם עם המנכ"לים, גם עם מנהלי החטיבות הקמעוניות שאצלם נמצאות הקרנות האלה בטיפול וגם עם אנשים אחרים שעוסקים במלאכה הזו.

רוני חזקיהו: אנחנו מתכוונים לעזור לכם להרים את זה יחד לרמה שתוכלו לתת תשובה.

רוני חזקיהו: העומס רב.

רוני חזקיהו: ברור.

רוני חזקיהו: זה התפרץ בבת אחת כי לקח זמן לשפר ולהרחיב את המערכת הזו, לפתוח אותה ולחתום על ההסכמים.

רוני חזקיהו: ברגע שעשינו, כל השבוע האחרון הצטברו בקנה ובהמתנה.

רוני חזקיהו: לכן אני חושב שאל"ף, הבנקים מחויבים, ודיברתי אתם, וכולם רוצים, כי בסוף אלה הלקוחות שלהם.

רוני חזקיהו: מה שעשינו עם הקרן הזו, בניגוד לקרנות קודמות – כל בנק מטפל בלקוחות שלו.

רוני חזקיהו: הוא נותן להם תשובה - בלי ערבות מדינה ועם ערבות מדינה.

רוני חזקיהו: בסוף מי שלא ייתן לו תשובה – הוא לא יהיה לקוח שלו מחר.

רוני חזקיהו: אנחנו יודעים על הלחץ, נעזור לכם להתגבר, ניתן לכם הנחות והקלות ככל שתרצו.

רוני חזקיהו: שימו את האנשים.

רוני חזקיהו: נהיה בתקשורת יום-יומית כדי לתת לכם תשובה לכל בעיה שצצה.

רוני חזקיהו: יש פה אנשים שלא עזבו את העמדה שלהם מאז שהמשבר התחיל, ולא יעזבו עד שהמשבר יסתיים.

רוני חזקיהו: לגבי הערבויות בפועל, נניח שבנק ניצל מיליון שקל – על כל הלוואה בנפרד יש לו 85% ערבות מדינה, ובמצטבר 15% מהמיליון שקל שנתן בסך הכול.

רוני חזקיהו: כלומר זה בפועל – זה לא מהמסגרת.

רוני חזקיהו: זה מהניצול בפועל.

רוני חזקיהו: לגבי המחירים, קודם כל, קיבלנו היום בשורה מבנק ישראל לפחות לגבי מי שלוקח הלוואות, כולל מהקרן לעסקים קטנים שהפריים ירד מ-0.25 ל-0.1 – הריבית – כלומר ההלוואות של הקרן יוזלו בהתאם באופן אוטומטי כי ריבית בנק ישראל ירדה.

רוני חזקיהו: הפריים הוא מריבית בנק ישראל.

רוני חזקיהו: שנית, אנחנו עובדים עם המערכת הבנקאית שהריבית הממוצעת אמורה להיות סביב פריים פלוס 1.5.

רוני חזקיהו: אנחנו הולכים לבדוק את זה.

רוני חזקיהו: אנחנו גם הולכים לדווח לוועדה ולדווח לציבור, בצורה מסודרת, כל בנק, כמה אשראי נתן, כמה בכסף וכמה במספר הלוואות, מה שיעור הריבית הממוצעת שלו, וכך תוכלו לראות את כל הבנקים, ואז תוכלו להשוות וגם הציבור יוכל להשוות, ונדע מי הולך לכיוון הזה ומי חורג.

עודד פורר: רוני, שני נושאים: אחד, יש נושא של מה שאושר על-ידי החברות המתאמות.

עודד פורר: יש אנשים שהתחילו תהליך.

עודד פורר: לפני כן על-ידי החברות המתאמות אישרו להם, ועכשיו צריכים להתחיל את התהליך מחדש.

עודד פורר: האם אפשר שם לתת אישורים עקרוניים?

רוני חזקיהו: כל הבקשות שהיו אצל המתאמים עברו לבנקים.

עודד פורר: לא.

עודד פורר: חברי הכנסת מקבלים עשרות פניות כל יום.

רוני חזקיהו: אין בקשה אחת שנמצאת אצל הגופים המתאמים.

רוני חזקיהו: כל הבקשות שהיו אצל הגופים המתאמים נמצאים בבנקים.

רוני חזקיהו: הבנקים אמורים לקחת את זה משם.

עודד פורר: אז נעשה את זה קצר – כל פנייה שחברי הכנסת יקבלו, עם מספר תעודת זהות של הפונה, תועבר מיידית לרפרנט שלך.

רוני חזקיהו: ישירות אליי – טיפול מיידי.

עודד פורר: הדבר השני, מנתונים שקיבלנו – ראינו שבנק ישראל עשה מחקר, וגם מרכז המחקר והמידע של הכנסת.

עודד פורר: כמעט בכל המדינות המערביות השתתפות המדינה מבחינת הערבות היא בין 70% עד 100%.

עודד פורר: אנחנו נמצאים ב-15%.

עודד פורר: זה פער עצום.

עודד פורר: ברור שעסקים נמצאים היום בסיכון.

עודד פורר: אין שאלה.

עודד פורר: לכן אנו צריכים את ערבות המדינה.

עודד פורר: נראה שה-15% לא מספיק.

עודד פורר: תרשום את זה כמשהו שתתייחס אליו בתשובות בבקשה.

עודד פורר: חברת הכנסת קרן ברק.

קרן ברק: רוני, שלום.

קרן ברק: קודם כל, שאפו.

קרן ברק: כל הכבוד על האתר שהרמתם ב-48 שעות.

קרן ברק: הוא קל לתפעול.

קרן ברק: את הצעד שהבטחתם – עשיתם, אבל זה לא מספיק.

קרן ברק: אתם עשיתם את זה, ואני מבינה שהרצון שלכם הוא טוב.

קרן ברק: אבל תבין מה קורה מההליך שניסיתם ליצור – אנחנו מקבלים אין ספור פניות – אל תשכח שאנחנו גם פוליטיקאים, אז יש לנו מנהלי בנקים שאומרים: לך לבנק האחר שלך, כי יודעים שיש לך שני חשבונות.

קרן ברק: הם אומרים לך שחלק מהבנקים לא קיבלו את החוזר מהבנק המרכזי ולכן הם לא יודעים מה לעשות אז אין להם תשובה.

קרן ברק: הכסף שהבנק הקצה לטובת הנושא לא מספיק ללקוחות שאינם לקוחות קבועים בבנק – גם זה תשובות שאנשים מקבלים.

קרן ברק: מתקשר פקיד מהבנק, אומר לו: תמלא טופס מסוים, אחרי שעה מתקשרים ממחלקה אחרת, מבקשים שימלא טופס אחר, ואז בסוף יש שאלון מסכם – זה טופס אחר ממחלקה אחרת.

קרן ברק: כלומר אתה פישטת כמו החזון היפה שלך, ושוב שאפו, אבל העברת את כל הבירוקרטיה לבנקאות שלא הולכת לפי איך שאתה רצית.

קרן ברק: לכן כדאי שתדע, כי אני מניחה שזה לא החזון שלך.

קרן ברק: בנוסף, כתבתי לך מכתבים בתחילת התהליך על הקרן הזו הספציפית.

קרן ברק: בקרן המקורית 30% מההלוואות, מסורתית, לפני שהיה התהליך הזה, היו עסקים קטנים עם מחזורים של פחות מחצי מיליון שקל.

קרן ברק: אנחנו אומרים: יש מצוקת כוח אדם, עוד מעט גם ניכנס לחול המועד.

קרן ברק: איתן אומר לך: אין כוח אדם.

קרן ברק: בחול המועד יפסיקו לעבוד ב-12:00.

קרן ברק: אני שואלת, האם לא כדאי, אם אנחנו יודעים ש-30% זה העסקים הקטנים שפחות מחצי מיליון שקל, האם אתה יכול לתת ערבות של 10%, ולקצר את כל התהליך בכלום כסף – ב-200 מיליון שקל אתה יכול למנף את זה ל-2.5 מיליארד שקל.

קרן ברק: אם אתה נותן להם עוד 10% ערבות רק על ה-30% האלה של העסקים הקטנים, שהם פחות מחצי מיליון, ואתה מוריד להם את כל הבירוקרטיה – זה מפחית לך את כל העומס של העובדים, והם יחזירו לך את זה אבל בטווח ארוך של 10, 15 שנה.

עודד פורר: תודה.

עודד פורר: חבר הכנסת אופיר כץ.

אופיר כץ: לא אחזור לגבי עניין הסרבול.

אופיר כץ: רוני, אמרת שאושרו מתוך עשרות אלפי הבקשות – 73 בקשות.

אופיר כץ: אשמח לדעת כמה בקשות סורבו, והאם אתם יודעים לומר למה סורבו – מה הקריטריונים.

אופיר כץ: שנית, איתן אמר שיש בעיה של כוח אדם ולוחות זמנים, ושהאוצר יודע.

אופיר כץ: לאנשים אין יותר אוויר לנשימה.

אופיר כץ: האזרחים באמת במצוקה.

אופיר כץ: אשמח לדעת מה לוחות הזמנים שהוגדרו, ואם יודעים שיש בעיה קשה שאי-אפשר לטפל בכל כך הרבה פניות, אם יש תוכנית כדי להתגבר על מצוקת כוח האדם כדי לקצר את התהליכים, כי לפי מה שאתם אומרים פה, הבקשות יטופלו וייבדקו בפרק זמן של חודשים.

אופיר כץ: אין לאזרחים את הזמן הזה.

אופיר כץ: תודה.

עודד פורר: תודה.

עודד פורר: איריס שטרק, נשיאת לשכת רואי חשבון, בבקשה.

איריס שטרק: הרצון טוב – המציאות עגומה ביותר.

איריס שטרק: ראשית, שמענו מאיתן מדמון חד-משמעית על המצוקה שלהם, הוא קרא בקול גדול.

איריס שטרק: יש היום הרבה מאוד אנשים בחל"ת שניתן להכניס אותם לחללי עבודה מרווחים כדי לעמוד בעומס.

איריס שטרק: אנחנו מדברים על כ-40,000 בקשות.

איריס שטרק: אנחנו בשני פרומיל.

איריס שטרק: המצב לא הגיוני, זה מצב של משק מתמוטט, עם כל הרצון הוטב.

איריס שטרק: היה פה מעבר דרקוני בין ה-8% ל-500,000 לעסקים קטנים, הגבוה שביניהם, שנגוז.

איריס שטרק: היום זה 8%.

איריס שטרק: כלומר עסק של 2 מיליון שמשווע לעסק או של מיליון או של 2 מיליון יכול לקבל 160,000.

איריס שטרק: יש פה הרעה קריטית לעסקים קטנים.

איריס שטרק: נטל בירוקרטי – הנטל הוא עצום.

איריס שטרק: מדובר על מאזנים 17, 18, מאזו בוחן.

איריס שטרק: מכתב רואה חשבון שמסביר למה חריג, שהוא בכלל מכתב לא חוקי, שאנחנו לא יכולים לתת אותו.

איריס שטרק: שורת דברים, עם הלוואות, עם עושר אישי, על כל מה שרק אפשר שמאוד מקשים.

איריס שטרק: לא ניתן לתקן טעויות אחרי שהגישו באתר.

איריס שטרק: כל הפניות של המתאמים - לא עברו לבנקים.

איריס שטרק: יש גופים שלפני שבועות הגישו.

איריס שטרק: זה לא עבר לבנקים, חד-משמעית.

איריס שטרק: אנחנו מדברים על כניסה לחג.

איריס שטרק: המצב הוא גם נטל בירוקרטי, גם חוסר טיפול וגם סירוב מאוד גדול לעסקים שהכי זקוקים.

איריס שטרק: כרואי חשבון יש לנו עשרות דוגמאות שחלקן עברו גם לסגן החשב הכללי.

איריס שטרק: נעביר לך בשמחה, רוני.

איריס שטרק: היחס והרצון נהדרים; הביצוע והמציאות מתמוטטת ואני לא אומרת את זה בלשון המעטה.

איריס שטרק: אנחנו מדברים על קטסטרופה, והנתונים מצביעים עוד יותר שאנחנו מאוד רחוקים מלנסות להתגבר על הפער.

עודד פורר: תודה.

עודד פורר: חבר הכנסת מיקי לוי, בבקשה.

מיקי לוי: תודה, אדוני היושב-ראש.

מיקי לוי: רוני, לגבי הדיון בפעם הקודמת, ביקשה הוועדה, שתקדמו מנגנון של ביטוח אשראי, בדומה למנגנון שהופעל ב-2010 לאחר המשבר הכלכלי.

מיקי לוי: המנגנון הזה טרם הוצג לוועדה.

מיקי לוי: יש חשיבות רבה שנקדם אותו – אם אפשר, טרם כניסת החג.

מיקי לוי: נראה לי מאוד חשוב, העניין הזה.

מיקי לוי: בנושא ההלוואות, עד כה תקרת ההלוואות בערבות מדינה היו כ-500,000 שקל או 8% - הגבוה מבין השניים.

מיקי לוי: דהיינו עסקים קטנים 2 עד 3 מיליון שקל יכלו לבקש 500,000 שקל.

מיקי לוי: כיום בגלל ההגבלה של ה-8% יוכלו לבקש רק 160 עד 240, בהתאם למחזור, ועסקים עד מיליון שקל – 80,000 ופחות מכך.

מיקי לוי: זה כסף שלא ייתן להם אופק להתקדם.

מיקי לוי: אם אפשר להחזיר את התנאים הקודמים, בבקשה.

מיקי לוי: תודה.

עודד פורר: רוני, בבקשה.

רוני חזקיהו: בהרבה מקרים אנחנו הפתרון – לא הבעיה.

רוני חזקיהו: הבעיה נוצרת כתוצאה מדברים אחרים, ואנחנו מנסים לתת פתרון.

רוני חזקיהו: אנחנו לא יוצרים את הבעיה.

רוני חזקיהו: יכול להיות שהפתרון שלנו לא מספיק.

רוני חזקיהו: אבל זה בכללי.

רוני חזקיהו: נחזור לשאלות עצמן.

רוני חזקיהו: כפי שנאמר, לגבי קרן ברק, מה שהיא אמרה על הבעיות בבנקים ויכולתם לעמוד מאחורי מה שאנחנו חושבים – הבירוקרטיה - אני קיבלתי מחויבות של הבנקים.

רוני חזקיהו: נעבוד על זה כל הזמן.

רוני חזקיהו: אגב, אמרו שגם בחול המועד יעבדו על זה - אף אחד לא הולך הביתה בעניין הזה.

רוני חזקיהו: יש להבין אותם בקטע שבו בבת אחת נפתחה פה כמות גדולה מאוד של הלוואת.

רוני חזקיהו: לכן אי-אפשר לבוא בטענות אלא אם כן ניווכח שתהליך האישורים הוא לא נכון או לא טוב, יש משהו שיש לתקנו.

רוני חזקיהו: לחץ – אין מה לעשות.

רוני חזקיהו: אנחנו מנסים לתת פתרונות ללחץ הזה.

רוני חזקיהו: הבנקים שומעים אתכם כפי שאני שומע אתכם כרגע בוועדה.

רוני חזקיהו: אני מניח שהם ייקחו לתשומת לב את ההערות.

רוני חזקיהו: לגבי הערבות של ה-100% ו-90% של מדינות אחרות.

רוני חזקיהו: שוב – אכן יש מדינות כמו ארצות הברית וגרמניה.

רוני חזקיהו: אבל יש גם המון מדינות שהן מתחת ל-15%.

רוני חזקיהו: אני יודע שאנחנו לא בתחרות מול גרמניה ובריטניה.

רוני חזקיהו: ישבנו עם הבנקים, הגענו אתם לתובנות.

רוני חזקיהו: צריך לתת למכשיר הזה לעבוד.

רוני חזקיהו: להזכירכם המכשיר הזה עבד ברמה של 8% מינוף, וכרגע 15% הוא אמור לעבוד.

רוני חזקיהו: אנחנו גם אופטימיים לגבי הצורה שבה יעבוד.

רוני חזקיהו: ככל שיהיו בעיות בעניין הזה צריך לתת לעסק הזה לעבוד כי זה עובד.

רוני חזקיהו: אני קיבלתי ממנהלי הבנקים אמירה שזה מאוד סביר.

רוני חזקיהו: ככל שיהיו בעיות, כמו שגם איתן רמז על זה בדברים שלו, ככל שיהיו בעיות – נטפל, אבל לא שנתחיל עכשיו להפוך הכול מההתחלה.

רוני חזקיהו: הרי בסופו של דבר אם אתה נותן 100% ערבות – זה בשביל הבנקים, אם אני נותן את כל הכסף.

רוני חזקיהו: הרי זה הזרמת כסף.

רוני חזקיהו: שנית, למה שהבנקים בכלל יחשבו פעמיים אם לתת את הכסף?

רוני חזקיהו: הרי ממילא המדינה תחזיר.

רוני חזקיהו: אז בוא ניתן גם למי שלא צריך, גם למי שלא יחזיר – יש לזה הרבה השלכות.

רוני חזקיהו: לא ניכנס לדיאלוג הזה.

רוני חזקיהו: כל מה שאני אומר – הוכחנו בשבוע-שבועיים האחרונים שאנחנו רגישים לתלונות, ומטפלים ומשפרים כל הזמן.

רוני חזקיהו: לא אמרנו את סוף הדרך - לא לגבי התקופה הזו וגם לא לגבי זו שתבוא אחריה.

רוני חזקיהו: לגבי חבר הכנסת כץ, כל מה שאמרתי הוא ש-33,000 בקשות הוגשו, ומה שאושרו 75, זה כלום.

רוני חזקיהו: אין לי עוד מדדים.

רוני חזקיהו: כל מה שאני יודע – אושרו מעט מאוד מהבקשות, אך זה לא אומר כלום.

רוני חזקיהו: יהיו לנו הנתונים הראשוניים המסיביים יותר, ונדווח לכם בעניין.

רוני חזקיהו: לגבי לוחות הזמנים שהוגדרו, ומה עושים כדי להתגבר על המצוקה – קודם כל, המצוקה היא בהתחלה, וכנראה תיקח יותר זמן.

רוני חזקיהו: אנחנו ביקשנו וקיבלנו התחייבות מהבנקים לטפל באופן רציני בכל הדברים שאפשר.

רוני חזקיהו: לכן הם ממקדים הרבה מכוח האדם שלהם לטובת העניין הזה.

רוני חזקיהו: בסופו של דבר כשלקוח צוות לבנק שלו, כלומר זו הנחת העבודה.

רוני חזקיהו: פתחנו לכל הבנקים.

רוני חזקיהו: כשבא לקוח לבנק, הבנק מכיר אותו.

רוני חזקיהו: הבנק נתן לו אשראים לפני המשבר הזה.

רוני חזקיהו: לכן חשבנו שאופן הטיפול בבנק לא יתחיל מאפס עכשיו.

רוני חזקיהו: אנחנו אומרים לבנקים: אם יש לקוחות שאם רוצים לתת להם, אני לא מכריח אתכם לקבל דוחות כספים.

רוני חזקיהו: אתם מכירים את הלקוח.

רוני חזקיהו: הוא לקוח שלכם.

רוני חזקיהו: אני רק עוזר לכם לתת לו או משתתף בהפסד הצפוי שלכם.

רוני חזקיהו: הם הבינו את זה ויפעלו בהתאם.

רוני חזקיהו: זה מצמצם בעצם את המצוקה.

רוני חזקיהו: אם אני היום ותיק, והיה בא לי לקוח ורוצה להיכנס ולקבל הלוואה, וברגע שהוא נכנס אני חושב אם לתת לו או לא, הייתי נותן לו מקדמה עד שנשלים את כל הפרוצדורה.

רוני חזקיהו: כך היינו עוזרים ללקוחות במצוקה.

רוני חזקיהו: פתרונות יש מלא.

רוני חזקיהו: נוצרה פה בעיה.

רוני חזקיהו: הקורונה הפתיעה את כולם, וגם אותנו.

רוני חזקיהו: יצרנו קרן יש מאין במיליארדים, ואנחנו מזרימים אותה למשק.

רוני חזקיהו: ככל שיש בעיות, כולם נדרשים לקחת חלק ולתת פתרונות יצירתיים.

רוני חזקיהו: אני מאמין שאם ניתן לזה לרוץ שבוע, ונראה איך זה עובד, נופתע בחלק מהדברים למרות הפסימיות שנשמעה.

רוני חזקיהו: לגבי ה-500,000 – ההלוואות הללו נועדו לתת סיוע והון חוזר תזרימי.

רוני חזקיהו: לקחנו את המתכונת שהיתה פעם, והיתה מיועדת לתת גם ללקוחות להשקעות ולתוכנית הבראה, לתוכנית עסקית קדימה להרבה שנים.

רוני חזקיהו: אגב, לכן זה חמש שנים קדימה הלוואה, למרות שסיוע הוא לחודשים ולא לשנים.

רוני חזקיהו: אבל אמרנו שהמטרה של הקרן מרגע שהסבנו אותה לקרן לעסקים לסיוע תזרימי היא נשפטת לפי צורכי הון חוזר, ולכן, אם לקוח יש לו 100,000 שקל מחזור, אין סיבה לתת לו 5,000, 500,000 שקל הלוואה.

רוני חזקיהו: אמרנו – בעקבות התמשכות המשבר אנחנו מגדילים את ה-8% ל-16%.

רוני חזקיהו: אם נצטרך, נגדיל ליותר.

רוני חזקיהו: אנחנו נותנים בהתאם למה שאנחנו שומעים מהשטח שצריך.

רוני חזקיהו: זה לא פותח ללקוח שרוצה לקנות מכונה, אבל אני אחזיק אותו מעל המים את החודש, חודשיים הקרובים כדי לתת פתרון.

עודד פורר: זאת המטרה.

רוני חזקיהו: לגבי חבר הכנסת מיקי לוי – מה שהבטחנו עשינו וסיימנו את הטיפול בנושא של ביטוח האשראי.

רוני חזקיהו: נביא אותו לוועדה הראשונה שתתכנס – ואם תתכנס מחר, אז מחר.

רוני חזקיהו: אנחנו מוכנים להביא אותו עם הקרן לעסקים גדולים.

רוני חזקיהו: הכול פתור.

רוני חזקיהו: עשינו את המתכונת של נוסחה מול החברות שנותנות ביטוח אשראי וכרגע הורידו את החשיפה מהסיבות שלהם.

רוני חזקיהו: אנחנו נשלים את החשיפה למה שהיה חסר – פתרנו את הבעיה, כפי שהבטחנו.

רוני חזקיהו: זה צריך לעבור אישור ועדה ולכן יבוא אליכם מייד בישיבה הבאה שתהיה בעניין.

עודד פורר: תודה.

עודד פורר: חבר הכנסת משה אבוטבול.

משה אבוטבול: אני גם משמש כחבר בוועדת הקורונה.

משה אבוטבול: בבוקר ישבנו הרבה שעות במשך כל הימים האחרונים, כך שהדברים שאני אומר – אני אומר אותם מאותה זווית.

משה אבוטבול: כשאתה שומע משפחה שאומרת שרק ביקשו דחייה של ארבעה חודשים של המשכנתא – במקרה בנק טפחות – ואמרים להם שם: על ארבעת החודשים האלה אתם תשלמו 150 שקל במשך 20 שנה, זה דבר חמור ביותר.

משה אבוטבול: וגם ישלמו מה שהם דוחים – זו רק דחייה.

משה אבוטבול: אסור שיהיה מצב כזה.

משה אבוטבול: אני ממלא מקום פה של מלכיאלי – אני בטוח שדנתם בנושא הזה במכתב של ארבל וכל המכתבים שיצאו.

משה אבוטבול: זה דבר שחייבים לשים את היד, אם יש לכם שליטה.

משה אבוטבול: אתם נותנים לבנקים – תבקשו מהם כנגד החמצן שאתם נותנים, לתת גם לציבור חמצן.

משה אבוטבול: זה דבר אחד – לשים לב לכל הבקשות.

משה אבוטבול: דבר שני, הנגשת מידע ברורה יכולה למנוע ספסרות.

משה אבוטבול: שיהיה מידע ברור, איך באמת יכולים לקבל גם דחיות למשכנתא ומה המחיר שמקובל על זה.

משה אבוטבול: ודבר אחרון - גילוי נאות – יש אצלנו במשפחה כל מיני כאלה שפתחו עסקים קטנים, אך כשראיתי את הכמות של הפניות שדווקא פונים מעסקים קטנים ובינוניים, אני מבין שאני משמש פה לאלפים שרוצים לדעת.

משה אבוטבול: היות שהם רק התחילו ב-2019, 2018 – עסקים קטנים – לשים עליהם דגש יותר, כי הם המסכנים האמיתיים.

משה אבוטבול: כי אם חלילה פה הם ייפלו, הם לא ייתנו אמון בעצמם להקים שוב עסק.

משה אבוטבול: פה זה המקום לתת להם מינימום ריבית, מקסימום הלוואות ומקסימום לתת להם מענקים.

משה אבוטבול: והעיקר – לתת להם כתובת נאמנה, לאן הם פונים והנגשת מידע.

עודד פורר: רון תומר, נשיא התאחדות התעשיינים.

רון תומר: קודם כל, רוני וכל צוות החשכ"ל ליווה אותנו כל הימים האחרונים ויצר פה קרן שאולי היא לא מושלמת אבל היא הטובה ביותר שהיתה אי פעם, והפידבקים, לפחות לחלק הראשון שאנחנו מקבלים מהתעשיינים שלנו על מילוי התנאים וכך הלאה, מצוינים.

רון תומר: אז צריך לומר מילה טובה.

רון תומר: יש החלק השני, והקרן הזאת תישפט בדבר אחד - שהיא תחלק את הכסף, ומה שאמרו חברי הכנסת הנכבדים קודם – נכון – מהר, כי יש מצוקת אשראי ונזילות נוראית במשק.

רון תומר: רוני, אני שמח לשמוע שמנהלי הבנקים אמרו לך ש-15% דיפולט זה בסדר.

רון תומר: בשיחות איתי אני שומע דברים מתנדנדים קלות.

רון תומר: בסופו של יום המבחן יהיה במתן הכסף.

רון תומר: אם יש פה מחלוקת, כדאי שתטופל במהרה, כי לרוב אלה שמבקשים אין הזמן לחכות עד שיוחלט אם לתת להם או לא, וברגע שתהיה שביעות רצון מכל הצדדים, הכסף יזרום מהר, והמטרה שיזרום מהר.

רון תומר: עודד, ממך אני מבקש - אם אפשר לקבוע ועדת כספים למחרת הפסח, 19.4 – עם בקשה מהחשכ"ל לדווח כמה כסף יצא, כי זה יהיה המבחן הסופי שההצלחה בו גדולה.

רון תומר: 50% המגבלה זה בין קטנים לגדולים בהחלט יכולה להיות בעיה.

רון תומר: שמעתי את זה מכמה מנהלי בנקים, ורוני, אמרת שהאשראי ינויד - תהיו קשובים לזה כדי שעסקים קטנים בינוניים וגדולים לא ייתקעו – יסיימו את ה-50%, כי כפי שאמרת, לסיים את זה, זה קל – כמה בקשות ולא יותר.

רון תומר: חשוב לי לדעת, מה התקרה להלוואה שתהיה בקרן של הגדולים – לא ציינת את זה, ולגבי קרן האשראי, אני חייב להודות שוב, כי אני מבין ממך שזה סגור.

רון תומר: ועודד, אני מבקש, אם תוכלו לקיים ישיבה מחר לאשר את זה – את הנושא של הקרן לכיסוי ביטוחי אשראי פרטיים.

עודד פורר: זה לא הגיע אלינו.

עודד פורר: מה שהאוצר לא הביא לפה אין לי שום אפשרות לאשר.

עודד פורר: אמרנו שלא נהיה מעצור לשום דבר.

עודד פורר: את הבקשה הזו שאנו דנים בה עכשיו – הגיעה היום בצהריים.

עודד פורר: בעזרת השם, נאשר אותה בחצי השעה הקרובה.

ישראלה מני: תודה.

ישראלה מני: אני לא אחזור על דברים שאחרים אמרו, אני רק מבקשת להביא דוגמה.

ישראלה מני: היו לנו כמה לקוחות שהם בסניף אחד, והסניף המליץ על שישה לקוחות להגיש את הקרן.

ישראלה מני: ההנהלה של הבנק עצרה את הבקשות, נתנה רק לשתי בקשות לרדת חזרה לסניף, וההנהלה לא אישרה אותן למרות שהסניף ביקש להעביר את הבקשות האלה.

ישראלה מני: אנחנו נתקלים בבעיות כאלה כל הזמן.

ישראלה מני: אנחנו נתקלים בבעיות שקשורות בעוד בירוקרטיה כפי שאיריס ציינה, אבל בניירת שונה בין הבנקים השונים.

ישראלה מני: אם היינו יכולים לעשות יותר אחידות בין הבנקים, ולא בנק אחד דורש יותר מידע ואחר שמבקש פחות – היה לנו הרבה יותר קל.

ישראלה מני: תודה.

עודד פורר: תודה.

עודד פורר: חבר הכנסת מיכאל ביטון.

מיכאל ביטון: לחשב הכללי – שנאשר את הערבויות הממשלתיות לאשראי, שניתן, איך אנחנו יודעים שהבנק יפנה כל לקוח בעדיפות להלוואות האלה שיש הגדרה ברורה של הריביות שלהם מול הלוואת אחרות, שקיימות בנק, ושלא יהיה פה חוסר שקיפות מול הלקוח, שלא יידע בכלל שזה בעדיפות ראשונה שלו ליהנות מאשראי של מדינה וריבית נמוכה מול הלוואות אחרות זמינות בבנק?

מיכאל ביטון: איך אוכפים את זה?

מיכאל ביטון: ולנו כוועדה – עודד, אני חושב שזו גם הראייה שלך – אנחנו לא נפגע במדינת ישראל, לכן היום אנחנו חייבים להיום לאשר את החבילה הזאת, אבל במשך השבועיים האלה אנחנו כל כך הרבה מסתייגים ודורשים דרישות, ולא תמיד נראה שמישהו מקשיב לנו.

מיכאל ביטון: אז מה הסמכויות של הוועדה - בסוף לקבל בקשה מהמדינה – בקשה טובה מינוס פלוס, ולאשר אותה.

מיכאל ביטון: כל שכן נאשר.

מיכאל ביטון: אבל האם אנחנו לא יכולים כוועדה לומר: אל תבואו אלינו עם בקשה נוספת אחרת בלי שתתייחסו ל-12 הסעיפים שהם בנפשנו בוועדה, או דרישות שלנו או רעיונות שלנו לתיקון דברים שעשיתם?

מיכאל ביטון: ואולי עד כדי כך, אם מישהו מבקש ממני אישור ל- 700 מיליון שקל לתקציב נוסף לערבויות, אולי אני כוועדה אומר לו: לא, אני רוצה לאשר לך 3 מיליארד לערבויות כדי שהערבות שלך תהיה 60% ולא 15%.

מיכאל ביטון: למה מותר לאשר משהו שהוא קצת שונה ממה שנתבקשנו?

עודד פורר: זה לא בסמכותנו, לצערי.

עודד פורר: התאחדות הקבלנים, בבקשה.

ניר ינושבסקי: הנושא הוא חוק מוסר התשלומים, החרגת הקבלנים ממנו, תנאי תשלום שהם היום בין שוטף 70 לשוטף 150.

ניר ינושבסקי: אנחנו טובעים, אין לנו איך לעמוד בהוצאות.

ניר ינושבסקי: אני מבקש לראות איך מבטלים את ההחרגה הזאת בהוראת שעה או בתקנות והופכים אותנו לכמו שאר המשק בתנאי תשלום של שוטף 30 כי אין לנו איך לעמוד בזה.

עודד פורר: ברור.

עודד פורר: רוני, תשיב.

עודד פורר: הנושא של מוסר התשלומים, שהוא לא בדיוק בעניין הקרן אך נמצא בסמכותך, עולה פעם אחר פעם כולל העובדה שהמדינה עדיין לא משלמת, למרות שהנחית את החשבים לבטל ימי אשראי ולשלם במהירות.

עודד פורר: בבקשה.

רוני חזקיהו: לגבי חבר הכנסת אבוטבול - אני רוצה להזכיר לכולם שאני לא המפקח על הבנקים.

רוני חזקיהו: יש הרבה שאלות שמתייחסות לבנקים – המשכנתא, הריבית וכן הלאה.

רוני חזקיהו: זה לא בזירה שלי.

רוני חזקיהו: הנגשת המידע – מקבל את ההערה.

רוני חזקיהו: אני חושב שאנחנו צריכים לפעול הרבה כדי להנגיש את המידע, כמו גם לגבי עסקים קטנים שנפגעו.

רוני חזקיהו: יש פה שתי הערות – אחת, שאומרת, למה אתה לא נותן 50% לקטנים?

רוני חזקיהו: הרי הגדולים סובלים בגלל זה.

רוני חזקיהו: הערה אחרת – למה אתה נותן רק 50% לקטנים?

רוני חזקיהו: אנחנו מנסים לאזן, אבל בהחלט ההערה במקומה לגבי עסקים שנפתחו ב-18, 19 ו-20, שהם צריכים לקבל תשומת לב מיוחדת.

רוני חזקיהו: אנחנו נדאג לזה.

רוני חזקיהו: לגבי רון תומר, אני מקבל שאת זה שהמבחן יהיה במתן הכסף.

רוני חזקיהו: אין בכלל שאלה.

רוני חזקיהו: אני חוזר על מה שעניתי לפני כן – אנחנו אפשרנו הלוואות גישור בתנאי הקרן.

רוני חזקיהו: אם בנק רוצה לתת, כי הוא יודע שהוא לא השלים את כל הפרוצדורות, אבל יודע שיאשר משהו - שייתן הלוואת גישור.

רוני חזקיהו: אנחנו מאשרים את זה.

רוני חזקיהו: לגבי התקרה להלוואה בקרן עסקים – אני מניח שזה 80 מיליון שקל או אולי יותר, תקרה להלוואה בודדת, שזה לא מעט כסף.

רוני חזקיהו: לגבי חבר הכנסת ביטון עם חוסר השקיפות לגבי הריבית – אנחנו מאוד מקווים שהבנקים ינהגו בגילוי נאות ולא יהיה מצב שבו ייתנו ללקוח הלוואה אחרת כשעומדת לזכותו האפשרות לקבל בהלוואה בערבות מדינה בריבית יותר זולה.

רוני חזקיהו: חלק מהדברים הם בסמכותנו, וחלק זה גולש לסמכויות הבנקים והפיקוח על הבנקים.

רוני חזקיהו: כל ההערות שנוגעות גם לפיקוח על הבנקים - נעביר גם להם.

רוני חזקיהו: לגבי התאחדות הקבלנים – לא בסמכותי לתקן את חוק מוסר התשלומים.

רוני חזקיהו: חוק מוסר התשלומים נחקק, ואומר מה צריך לשלם ומתי.

רוני חזקיהו: הוא אמר שבכללים שונים - שוטף פלוס 30 או משהו דומה לזה.

עודד פורר: הוא אמר: עד.

רוני חזקיהו: זה החוק.

רוני חזקיהו: זה בידכם.

רוני חזקיהו: החקיקה לא בידי.

רוני חזקיהו: בהנחיה שלי כבר כמה שבועות – וכל יום אני בודק את זה – אנחנו מזרימים עוד ועוד כספים למשרדים במסגרת המכסות האפשריות, למרות שאנחנו בתקציב 1-12.

רוני חזקיהו: אנחנו מזרימים למשרדים כדי שיקדימו תשלומים.

רוני חזקיהו: כל מה שתלוי בי – שוב: תשלמו מוקדם יותר.

רוני חזקיהו: אל תחכו.

רוני חזקיהו: יש חשבונית – שלמו אותה.

רוני חזקיהו: אני אומר למשרדים, ואני מתקצב כל אחד לפי הדרישה שלו.

רוני חזקיהו: בקטע של הממשלה מול הקבלנים, ופניתם אליי, התאחדות הקבלנים, ובחלק אמרתם שיש מענה חיובי, ובחלק שלא – טיפלנו.

רוני חזקיהו: אני מקווה שגם שם יש.

עודד פורר: תודה.

עודד פורר: דרור שטרום.

דרור שטרום: שלום.

דרור שטרום: יפה שבשעה כזאת כולם ישובים.

דרור שטרום: יש שתי נקודות חשובות: בשבוע האחרון ביליתי עם הרבה ארגונים של עסקים קטנים, כולל קרן קוראת ודומיהם.

דרור שטרום: יש שתי נקודות חשובות: אחת, כפי שרוני אומר בצדק, יש הרבה נושאים שעולים בדיון הזה שהם בסמכויות של רגולטורים אחרים, ואולי טוב תעשה הוועדה אם תכנס, ללא קשר לאישור שיינתן ה – אני מקווה – דיון בנוכחות הרגולטורים האלה כדי לראות שאותן טענות לעיוותים, שקיימים בשטח, ותמיד יש עיוותים בשטח – יבואו לידי תיקון.

דרור שטרום: אבל הנקודה החשובה יותר שלא עלתה לדעתי בדיון היא מה קורה עם ההון המוסדי.

דרור שטרום: כי בצדק רב המדינה הולכת לאפשרות המוכרת הוותיקה של להזרים ערבויות הון בנקאי, אך כולנו יודעים, שיש למעלה מטריליון שקל, שיושב בהון המוסדי, וחלקים גדולים ממנו הולכים כבר היום לאשראי, עוד לפני המשבר, וההון המוסדי הזה יכול לשמש מקור מצוין לתת הלוואת בערבות מדינה – לא בערבות משמעותית אפילו כמו אלה שאנחנו מדברים עליהם.

דרור שטרום: מי כמו רוני יודע מצוין שכאשר יש שתי חלופות, ויש זמינות יותר גדולה מחלופה אחרת, קוראים לזה תחרות בין כמה מקורות.

דרור שטרום: אז פתאום מתחילים להרגיש שיש לחץ, ואנחנו לא נתקלים בריביות, כמו שרואים היום בשטח לצערי של 15%, 13%, 17%.

דרור שטרום: בצדק רוני אומר – הוא מקווה שהבנקים לא מנצלים לרעה, אבל תקווה היא לא תוכנית עבודה.

דרור שטרום: אני קורא להקים קרן ערבויות להון המוסדי.

דרור שטרום: חשוב מאוד שהוא לא יישאר מחוץ למערכת הזו.

דרור שטרום: אם הערב – תוך שבוע אפשר לעשות את זה, וזה חשוב.

עודד פורר: תודה.

עודד פורר: רוני, יש כמה שאלות ליושב-ראש.

עודד פורר: אני מביא כמה דברים בשם אומרם - שלא הצליחו להתחבר: איתי ויגמן מארגון מעצבי השיער שואל שאלה שבעיניי חשובה לגבי מיזוג הלוואת קיימות.

עודד פורר: אם לעסק יש כמה הלוואות בתוך הבנק, ומעדיף למזג את כולן להלוואה אחת, לפחות לדבריו זה לא ניתן.

עודד פורר: אני חושב שזו טעות כי זה גם עושה הבראה לעסק ומאפשר לו לפרוס את זה נכון, ואת ההחזר החודשי – אנחנו מדברים פה על בעיית התזרים.

עודד פורר: ירון גינדי, נשיא לשכת יועצי המס, מספר שחייבו הבנקים את העסקים לשלוח להם אקסל מפורט שבעלי עסקים ימלאו.

עודד פורר: יש נתונים שכבר נמצאים בדוחות הרווח וההפסד, שמנופקים ללקוחות.

עודד פורר: זה מייצר עוד סרבול ועוד העתקה לקובץ אקסל.

עודד פורר: השאלה, מדוע הכפילות.

עודד פורר: אשמח לקבל תשובה לגבי הקרן מעל 400 מיליון שקלים.

עודד פורר: דיברנו על קרן גדולה לעסקים גדולים.

עודד פורר: לא קיבלנו עד רגע זה קרן כזו לכאן.

עודד פורר: לפחות מהנתונים שהוצגו בפנינו גם בידי מרכז המחקר והמידע של הכנסת, אתם מתכוונים בקרן הזו לקבוע מגבלה של מחזור חברה, כלומר חברה מעל מחזור מסוים גם היא לא תיכנס ואז יש חברות ענק שזקוקות לגישור התזרימי הזה ולא נכנסות בתוך הסל.

עודד פורר: יש לזכור שכל החברות הללו משורשרות בסוף לעסקים קטנים שעובדים מולן ונפגעים.

עודד פורר: חבר הכנסת אבוטבול.

משה אבוטבול: בשם חבר ועדה שביקש - לגבי מענק לעצמאיים - האם זה יהיה מענק או מלגה?

עודד פורר: זה לא פה.

עודד פורר: רשות המיסים.

עודד פורר: לא אצל החשב הכללי.

משה אבוטבול: ונשים בהיריון יוצאות לחל"ת – האם מאבדות את הזכויות שלהן?

עודד פורר: גם לא קשור.

משה אבוטבול: ולגבי בנק טפחות – מי הכתובת?

משה אבוטבול: אמרת שאתה לא הכתובת.

משה אבוטבול: אולי תעזור לי מי הכתובת, לעזור לאותן משפחות.

רוני חזקיהו: הכתובת היא או בנק טפחות או הפיקוח על הבנקים.

רוני חזקיהו: לגבי מה שהעיר ידידי דרור שטרום – אחת, אנחנו חושבים שהגופים המוסדיים צריכים להיות חלק מזה.

רוני חזקיהו: אני יכול להבטיח שבקרן לעסקים גדולים, המוסדיים הם חלק מהעניין.

רוני חזקיהו: זה פעם אחת.

רוני חזקיהו: פעם שנייה, המוסדיים ייכנסו אחרי שנראה את תחילת סוף המשבר הזה, אנחנו מדברים על קרנות המנוף שנועדו לתת לעסקים לצאת מהמשבר אחרי שקיבלו סיוע תזרימי לצאת מהמשבר, ולראות איך הם מחזירים את העסק למה שהיה.

רוני חזקיהו: בקרנות המנוף האלה - המוסדיים שם.

רוני חזקיהו: מעבר לזה, גם כרגע אנחנו שוקדים גם בקרן לעסקים הקטנים, כפי שנמצאת היום, את הגופים החוץ בנקאיים.

רוני חזקיהו: פנינו, הם פנו אלינו, חזרנו אליהם ואנחנו במשא ומתן לצרף אותם.

רוני חזקיהו: ככל שירצו להצטרף לבנקים, הם מוזמנים.

רוני חזקיהו: כמובן, יצטרכו להוכיח שהם יודעים ויכולים ויש להם הקפאסיטי לתת את האשראים ללקוחות.

רוני חזקיהו: לגבי מיזוג הלוואת קיימות, אנחנו רוצים לתת אשראי נוסף – לא להחליף אשראי.

רוני חזקיהו: אם מישהו רוצה אשראי נוסף ואז- - - את האשראי שלו – אני לא רוצה מצב שבו אנשים לא צריכים את האשראי, ויקבלו אותו גם כשהם לא צריכים.

רוני חזקיהו: אבל בגדול, כל השאר תלוי בבנק, במשא ומתן של הלקוח מולו, אם הוא רוצה להפוך אותו להלוואה אחת או לא.

רוני חזקיהו: אם יש לו זכאות לקבל את ההלוואה אצלנו, הוא יקבל אותה עד כמה שמגיע לו במקסימום.

רוני חזקיהו: מה שהוא רוצה למזג לתוך זה – אין בעיה.

רוני חזקיהו: לא נדרש היום קובץ אקסל – זה היה לפני השינויים.

רוני חזקיהו: קרן לעסקים גדולים – היא כבר מוכנה לחתימה פה אצלנו באוצר.

רוני חזקיהו: נוכל להביא אותה בפעם הבאה שוועדת הכספים תתכנס.

עודד פורר: יש סיכוי למחר בבוקר?

רוני חזקיהו: מתי שתגידו לנו.

רוני חזקיהו: אני מקווה שנצליח להעביר את זה פה בתוך האוצר, כי כולם עובדים פה מסביב לשעון.

עודד פורר: מבחינתנו אם תודיע לנו - מחר בבוקר הוועדה תאשר את זה.

רוני חזקיהו: מבחינתי בכל רגע אני מוכן לבוא ולעשות את זה, גם פיזית וגם בזום.

רוני חזקיהו: לגבי הנושא של קרן לעסקים כפי שביקשת - מאחר שהיא גובשה, לאחר שהתלבטנו, הקרן לעסקים תיתן הלוואות מעל 400 מיליון מבלי בשלב זה הגבלה בסכום המחזור.

רוני חזקיהו: גם סכומים של מעל מיליארד שקל יוכלו להיכנס לזה.

רוני חזקיהו: כמובן, אנחנו מדברים על תקרת הלוואה – אחרת כל הקרן יכולה ללכת ללקוח אחד, אז תהיה תקרת הלוואה.

רוני חזקיהו: אנחנו לא יודעים אם לקבוע אותה סופית ל-80 מיליון או קצת יותר.

רוני חזקיהו: זה סדר הגודל להלוואה בודדת בעניין הזה, וזה בעקבות כך שעשינו סקר וגילינו את הצרכים.

רוני חזקיהו: גם, צריך להכניס את זה למקום שסך הכול הקרן שנביא לאישור שלכם, היא תהיה בהיקף של 6 מיליארד שקל נוספים.

רוני חזקיהו: זו הקרן לעסקים הגדולים.

רוני חזקיהו: זה בנוסף לדברים האחרים שנביא בהמשך.

רוני חזקיהו: שאר הפרטים יינתנו כשנבוא להציג לכם את הקרן.

קרן ברק: אבל לתת ביטחונות של לא הרבה כסף – של 200 מיליון שקל ל-30% מההלוואות, שזה העסקים הקטנים – אתם יכולים לתת בכלום כסף ביטחונות ממש.

רוני חזקיהו: מי ביקש ביטחונות?

קרן ברק: אף אחד לא ביקש.

קרן ברק: כהצעה.

קרן ברק: אם 30% מהבקשות הן של עסקים ממש קטנים שיכולים לפתוח את הפקק, וזה קטנים כי הסכומים קטנים, ואתם יכולים לתת את הביטחונות לעסקים האלה.

עודד פורר: ערבויות.

רוני חזקיהו: אני לא מבין את השאלה.

רוני חזקיהו: אנחנו נותנים ערבות שמשמשת ביטחון לבנקים.

קרן ברק: אם אתה נותן לבנק ביטחון, זה הרבה יותר מערבות.

עודד פורר: הערבות היא הביטחון.

עודד פורר: הבטוחה היא ערבות המדינה.

עודד פורר: את מדברת על זה שלא ייתנו ב-15% אלא ביותר.

עודד פורר: האמת היא שזה חוצה פעם אחר פעם.

עודד פורר: בעסקים קטנים הבטוחה, הערבות שהמדינה נותנת תצטרך להיות מעל 15%.

עודד פורר: הרי בסוף הבנק מתמחר את הסיכון שלו.

עודד פורר: כשאתה נותן לו רק 15%, הוא לא יתמחר את הסיכון שלו- - -

קרן ברק: אתה גם מוריד את העומס מהבנקים.

רוני חזקיהו: צריך לתת לקרן הזו לעבוד.

רוני חזקיהו: היו בנקים שהסכימו גם ל-12%.

רוני חזקיהו: בעקבות זה פנו אלינו גם מאיגוד הבנקים.

רוני חזקיהו: יש לנו הווטסאפים שלהם שאמרו ש-15% זה מצוין.

רוני חזקיהו: תמיד אפשר להמשיך.

רוני חזקיהו: אנחנו לא אומרים שלא נעשה את זה.

רוני חזקיהו: אבל אי-אפשר לשגע את העולם, ואחרי זה נראה.

רוני חזקיהו: אמרתי - יש אתגרים נוספים, אולי בערבות מדינה יותר גדולה, ככל שנראה שיש שם מצוקה של לקוחות שלא מקבלים מענה.

עודד פורר: חברת הכנסת עאידה תומא סלימאן.

עאידה תומא סלימאן: תודה.

עאידה תומא סלימאן: רציתי לשאול בעניין העסקים שהתחילו לפעול ב-2019, האם גם הם יהיו זכאים?

עאידה תומא סלימאן: עד עכשיו נאמר לי שהם לא יוכלו לגשת.

עאידה תומא סלימאן: שנית, ענף המסעדות והמזון, כמעט כולם מקבלים סירוב.

עאידה תומא סלימאן: מה אתם?

עאידה תומא סלימאן: ענף המסעדות והמזון, נאמר שהם לא זכאים להלוואות האלה.

עאידה תומא סלימאן: האם זה נכון?

עאידה תומא סלימאן: ובעניין האשראי של הבנקים, מאיגוד הבנקים נאמר שיש לעסקים אשראי - ייתנו להם לחרוג מהמסגרת עד 100,000 שקל.

עאידה תומא סלימאן: בינתיים הבנקים רק מקשים, ולא מאפשרים חריגה כזו.

רוני חזקיהו: לגבי עסקים שנפתחו ב-2019 – הם יכולים לגשת לקרן.

רוני חזקיהו: יותר מזה – ביקשנו מהבנקים, שכשהם מסתכלים על המחזור שלהם, ייקחו את החלק היחסי ויעשו אותו בהתאמה לשנה שלמה כך שיוכלו ליהנות מסכום ההלוואה של X אחוזים מהמחזור לשנה שלמה למרות שעבדו רק חלק משנת 2019.

רוני חזקיהו: לגבי מסעדות, לא ידוע לנו על מגבלה במתן אשראי לקרן - מסעדות וגופי מזון אחרים.

רוני חזקיהו: לגבי החריגה, זה לא התחום שלנו.

עודד פורר: חברים, אני מעמיד להצבעה את אישור הגדלת הערבויות לקרן.

עודד פורר: לפני זה אני רוצה לסכם כמה דברים שאני מבקש שייכנסו בסיכום הוועדה.

עודד פורר: אחת, הוועדה קוראת לחשב הכללי, ככל שהקרן לעסקים גדולים מוכנה, מבחינתנו, אפשר להביא אותה לדיון מחר בבוקר.

עודד פורר: ברגע שאתם תודיעו לנו שהיא מוכנה אנחנו נקבע אותה לדיון גם אם זה מחר בבוקר כדי לאשרה לפני החג.

עודד פורר: בהקשר הזה נשמח לראות שאתם מצרפים את הגופים המוסדיים, כפי שהנושא עלה פה.

עודד פורר: אני מבקש לשים בסדר-יום של הוועדה – ואפשר להפיץ את סדר-היום - דיון ב-19.4 – דיווח חשב כללי: התקדמות הקרנות והלוואות המדינה.

עודד פורר: צריך לומר גם מילה טובה.

עודד פורר: יש לנו הרבה טענות למשרד האוצר ולמשרדי הממשלה ולחשב הכללי ואליכם.

עודד פורר: אנחנו מבקשים מכם כל פעם לשנות ולהוסיף.

עודד פורר: הוועדה הזאת תמשיך לדרוש לשנות ולהוסיף.

עודד פורר: חשוב להגיד – אתם עושים ועובדים לילות כימים.

עודד פורר: אני רואה את זה.

עודד פורר: אני מעריך אתכם.

עודד פורר: גם הגופים הפרטיים, כל מי שעוסק במלאכה – התשובות הן מהירות.

עודד פורר: יש לנו מחלוקות ונלבן אותן כאן.

עודד פורר: בחלק מהדברים נסכים אתכם ובחלק לא.

עודד פורר: לפחות בחוק הבא שבא יכול להיות שאין לנו הסכמה עם המדינה, אבל מה שיקבע זה מה שיצביעו עליו פה בכנסת.

עודד פורר: לא נאפשר חקיקה שתעקור את הפיקוח של הכנסת על הממשלה ותיתן חותמת גומי בנושאים תקציביים, ואם לא תהיה הסכמה, נעביר את החוק הזה בלי הסכמה.

עודד פורר: לא אנחנו אלה שנעצור את החקיקה.

קטי קטרין שטרית: בסוף זה ייבחן, רוני, בכמות העצמאיים שקיבלו את המענק.

קטי קטרין שטרית: תזכור את זה.

מיכאל ביטון: זו בעיה לא פתורה.

עודד פורר: יש הרבה בעיות שלא פתורות.

עודד פורר: אנחנו מבקשים לאשר את העמדת ערבות המדינה הנוספת בסך 780 מיליון ₪, שתאפשר לקרן להעמיד הלוואות נוספות לעסקים קטנים ובינוניים בסכום של 4.8 מיליארד שקלים נוספים, ולכן אני מעמיד להצבעה את אישור בדבר העמדת סכום ערבות נוסף לקרן הסיוע הייעודית לעסקים בשל התפשטות נגיף הקורונה.

עודד פורר: מי בעד?

עודד פורר: הצבעה

עודד פורר: פה בחדר הזה כולם בעד.

מיכאל ביטון: רביזיה.

עודד פורר: אין על זה רביזיה כי זה לא חוק.

עודד פורר: יש מתנגדים בחדר השני?

עודד פורר: ארבעה בעד.

עודד פורר: אין מתנגדים, אין נמנעים.

עודד פורר: הוועדה אישרה העמדת סכום ערבות נוסף לקרן הסיוע הייעודית לעסקים בשל התפשטות נגיף הקורונה.

עודד פורר: מיכאל, אתה באמת רוצה להגיש רביזיה?

מיכאל ביטון: כן.

מיכאל ביטון: חייבים להתייחס ברצינות להערה כל כך חשובה.

עודד פורר: הדיון ברביזיה בשעה 21:37.

עודד פורר: הדיון יוצא להספקה.

עודד פורר: תודה רבה, הישיבה נעולה.